Opetus- ja kulttuuriministeriö

kirjaamo@minedu.fi

Opetus- ja kulttuuriministeriön lausuntopyyntö 24.3.2017, OKM/32/040/2015

Lausunto ehdotuksesta museopoliittiseksi ohjelmaksi

Opetus- ja kulttuuriministeriö on pyytänyt muun muassa Opetushallitukselta lausuntoa työryhmän ehdotuksesta museopoliittiseksi ohjelmaksi. Opetushallitus esittää lausuntonaan seuraavaa.

Ehdotus museopoliittiseksi ohjelmaksi on kattava selvitys, joka ottaa hyvin huomioon eri kehittämisnäkökulmia. Opetushallitus pitää työryhmän ehdotusta kannatettavana.

Ammatillinen koulutus ja tutkinnot antavat mahdollisuuden kehittää museotoimintaa ja museoiden henkilökunnan osaamista. Opetushallitus on antanut 1.3.2017 voimaan tulleet tutkinnon perusteet, jotka ensimmäistä kertaa antavat museomestareille mahdollisuuden suorittaa ammatillisesti johdettuihin museoihin kohdistetun tutkinnon, Käsityömestarin erikoisammattitutkinnon, museotekniikan osaamisalan (museomestari).

Ammatilliset tutkinnot kehittyvät ja niihin voidaan rakentaa kohdennettua osaamista suoraan museoalan tarpeisiin ja välillisesti heidän tarpeitaan varten joustavilla opintopoluilla. Yhteistyö museoalan toimijoiden kanssa on alkanut opetusalalla.

Opetushallitus toteaa, että vuoden 2017 alusta on aloittanut toimintansa Osaamisen ennakointifoorumi. Se on jatkoa aiemmalle koulutustoimikuntajärjestelmälle. Osaamisen ennakointifoorumin toimikausi on 2017-2020. Järjestelmä koostuu ohjausryhmästä, ennakointiryhmästä ja asiantuntijaverkostosta. Sen tehtävänä edistää yhteistyössä opetus- ja kulttuuriministeriön sekä Opetushallituksen kanssa koulutuksen ja työelämän vuorovaikutusta.

Ennakointiryhmiä on yhdeksän ja ne edustavat eri aloja. Ne ovat mukana sekä laadullisessa että määrällisessä ennakointityössä. Opetushallitus tekee ennakoinnin toimintasuunnitelman kauden alussa kuultuaan ennakointiryhmiä ja ohjausryhmää sekä organisoi ennakointityön. Ennakointiryhmien keskeisenä tehtävänä on yhtäältä osallistua oman alansa osaamis- ja koulutustarpeiden ennakointiin sekä toisaalta kehittää koulutusta.

Ehdotuksen sivulla 22 olevissa toimenpide-ehdotuksissa muun muassa todetaan, että museoalaa koskeva osaamisen tarveselvitys laaditaan vuoteen 2020 mennessä ja sen pohjalta tehdään kansallinen osaamis- js liikkuvuusohjelma (Suomen museoliitto). Opetushallitus ilmoittaa olevansa halukas olemaan mukana tässä toimenpide-ehdotuksessa tarkoitetussa kehittämistyössä.

Rahoituksen osalta nykyjärjestelmää päivitettäisiin, mutta rahoitus katettaisiin pääosin valtion varoin myös tulevaisuudessa. Rahoitusjärjestelmän uudistamiselle asetetaan ohjelmaehdotuksessa paljon odotuksia ja se onkin ilmeisen tarpeellinen. Muutoksessa tulee ottaa huomioon, mikä on realistista toteuttaa uuden rahoitusjärjestelmän kautta. Ohjelmaehdotuksessa todetaan, että nykyiset valtionosuuden edellytykset ovat pääosin oikeita ja tarpeellisia, mutta käsitteet täsmennetään ja saatetaan ajan tasalle. Tämä on hyvä lähtökohta kehittämistyölle. Työryhmän ehdottamat muutokset museolakiin osaltaan täsmentäisivät toimintaa.

|  |  |  |
| --- | --- | --- |
|  |  |  |
|  | Pääjohtaja | Olli-Pekka Heinonen |
|  |  |  |
|  | Kouluneuvos | Ulla Vanttaja |
|  |  |  |
|  | Tämä asiakirja on sähköisesti hyväksytty Opetushallituksen asianhallintajärjestelmässä. |